பொதுவாக அன்றைய காலனியாதிக்கவாதிகளில் பிரிட்டிஷாருக்குத்தான் தொல்லியல் ஆர்வமும், தொல்கலைச் செல்வங்களைப் பேணவேண்டும் என்ற பொறுப்பும் இருந்தது. பிரெஞ்சுக்காரர்கள், டச்சுக்காரர்கள், போர்ச்சுக்கீசியர் உட்பட பிறர் அதில் பெரிய ஆர்வம் காட்டவில்லை.போர்ச்சுக்கீசியர்கள் ஆண்ட கோவாவில் பண்டைய ஆலயங்கள் அரசாணைப்படி இடிக்கப்பட்டன. பிரெஞ்சுக்காரர்கள் பாண்டிச்சேரியில் வேதபுரீஸ்வரர் ஆலயத்தை இடித்தனர். மாறாக பிரிட்டிஷ்காரர்கள் தஞ்சைபெருவுடையார் ஆலயம் முதல் கொனார்க் சூரியர் கோயில் வரை இந்தியாவின் தொன்மையான கலைநிலைகளை பேணினர், மீட்டமைத்தனர். சிந்துசமவெளி பண்பாடு உட்பட நம் தொல்வரலாற்றை அகழ்ந்தாய்ந்து அடிப்படைகளை வரையறைசெய்தளித்தனர்.